
Til Kharma og Kenza


 

 

Vinden og regnet pisker i ansiktet. En høyreist furu som ikke makter å stå imot det voldsomme uværet, gir etter og lander med et brak bare noen meter foran oss. Sekunder fra døden. Vi løper for livet, men snart går det ikke lenger.

Kreftene er i ferd med å ta slutt. Foten svikter.

Det er bare et tidsspørsmål før han tar oss igjen.

Pøsregnet hemmer både sikten og hørselen, men det sterke overlevelsesinstinktet leder oss videre i det ukjente. Viljen til å klare det, vegringen mot å gi opp. Men redselen skaper forvirring, vi virrer rundt i ring og skogen lukker oss inne i sitt forræderske grep.

Vi fortsetter, hele tiden med et blikk over skulderen.

«Vega, stopp!» Desperasjonen i stemmen hans gir motsatt virkning.

Nakkehårene reiser seg, og pulser løper løpsk. Vi må holde ut, litt til. Men tvilen gnager, tærer på håpet. Er det sånn det skal ende? Hvor er Bosse når han trengs som mest? Den iskalde erkjennelsen når inn, politimannen kommer ikke til å kunne gjøre noe denne gangen, han er fire timer unna.

Mellom greinene skimter vi noe rødt og avskrekkende. Et uthus? Eller kanskje en hytte. Vi har ikke tid til å tenke oss om. Vi løper dit for å få ly for uværet.

Og drapsmannen.

Døra er ulåst. En sterk lukt av mugg og råttent tre slår imot oss. Vi barrikaderer håndtaket med en løs planke som ligger der inne. Lungene hveser av anstrengelse da vi lister oss opp en skjev trapp som kan gi etter når som helst.

Tennene hakker, og de dyvåte klærne klistrer seg til kroppen som slangeskinn.

Vi synker ned på en møllspist madrass og drar et teppe over beina. Utmattede og redde. Uten et ord folder vi hendene og ber til høyere makter om å få slippe levende herfra. Men vi rekker knapt å få igjen pusten før en rute knuses under oss.

Instinktivt trekker vi oss nærmere kroken på loftet og kryper tett inntil hverandre mens vi venter på døden.

Vega

Enorme furuer reiser seg på begge sider av veien. Trafikken flyter i sørgående retning mot Östergötland, bare fem minutter igjen til ankomststedet. Vega Bratt har snakket uavbrutt i telefon med vennene sine på den to timer lange bilturen fra Stockholm.

Tonen har vært positiv. Inntil nå.

Den eldre stemmen i den andre enden er skarp og illevarslende. «Dette liker jeg ikke.»

Den alvorlige tonen borer seg inn i huden som spisse piler. Hun trenger støtte, ikke en som forsøker å dra i nødbremsen.

Synd at hun betrodde seg til feil person.

Forventningene til de kommende dagene er høye, det er mye som står på spill.

Vega skimter ansiktet sitt i bakspeilet og blir møtt av en ny glans i de brune irisene. Hun har vadet i mørket, flyktet fra monstrene i stedet for å konfrontere dem. Lukket øynene og glemt. Ikke særlig effektiv traumebearbeiding.

Ingenting i speilet røper hvordan hun så ut på denne tiden i fjor. Det forslåtte ansiktet trer frem på netthinnen. Hun blunker hardt for å bli kvitt de skremmende bildene. Legingen tok flere måneder. Det synes ikke på utsiden lenger, bortsett fra et lite arr over øyenbrynet og et større som er skjult under håret, men det betyr ikke at hun er hel innvendig. Vega er klar over det, men hun orker ikke å fordype seg i psykiske plager.

Se fremover, ikke bakover.

«Vega, er du der?» spør Bosse i den andre enden.

Han som er blitt den hun spiller ball med, en av få som vet hva hun har gått gjennom.

Hvorfor kan han ikke vise litt entusiasme?

«Ja», svarer hun motstrebende.

Skyene hoper seg opp på maihimmelen, og mørket senker seg over veibanen. Falurøde hus fyker forbi utenfor ruten, tomter med huskestativ og gressklipper ved hushjørnet.

«Du kunne vel ha sagt noe før du dro?» fortsetter han, som om han skulle være faren hennes. Og selv om det faktisk er slik hun ser på ham, liker hun ikke den strenge politistemmen hans akkurat nå.

Vega fyller lungene med luft. «Jeg fikk vite det i går.»

Mobilen lyser opp, en ny melding:

Du og jeg, for alltid.

Han finner alltid nye måter å kontakte henne på. Vega kjenner et stikk i hjertet og vrir uforvarende på rattet. Bilen vingler, men hun får den raskt under kontroll igjen. Adrenalinet skyter opp. Sekunder fra å kjøre i grøfta. Kanskje hun ikke er så stabil som hun har trodd? Veien bukter seg som en slange, men Vega holder seg på sin side da hun møter en traktor. Nå er hun virkelig ute på landet.

Det er så deilig å legge storbyen og August bak seg.

«Jeg fikk nettopp en ny melding», sier hun.

Bosse sukker. «Han kommer aldri til å gi seg.»

Nei, det har Vega også innsett.

August, en anerkjent kronikkskribent og uttalt feminist som vil gi en stemme til de svake. Han som ofte tar opp spørsmål om utsatte kvinner og kritiserer behandlingen av psykisk syke.

Vega fnyser og trommer med fingrene mot rattet.

«Du, jeg må avslutte snart», sier hun.

«OK, kan du i det minste fortelle hva stedet heter?»

Solen trenger frem mellom skyene og lyser opp det gule skiltet i veikanten.

«Svartby gård», leser Vega høyt.

Hun forstår på den lille pausen at Bosse skriver ned navnet og kommer til å google det, hvis hun kjenner ham rett. Det er ikke henne imot.

Den sjeldent imponerende hestegården, med store rapsåkrer som omgir en allé med staselige bjørker, brer seg ut foran henne. Synet er uendelig vakkert, der herregården med lysegul murpuss ligger øverst oppe på høyden. Og så hestene, naturligvis, som står og beiter i hestehagene på begge sider av veien.

Det er med blandede følelser Vega svinger inn på godset til den legendariske Carita Gyllenstjärna. Barndomsidolet, dressurguruen. Vega hadde til og med en plakat på veggen med Carita og hennes svarte hingst Paradox fra OL i London 2012. Men det har alltid vært noe spesielt med Carita. Den slanke kvinnen med sin særegne teft for hester. Hun som ga dressurridningen et ansikt i Sverige, vekket ny interesse for sporten. Da Vega så ekvipasjen danse bortover banen, mistet hun pusten. Carita trollbandt sitt publikum og rørte til og med tilskuere til tårer.

Hun har også fått folk til å gråte av andre grunner. Ryktet om at dressurikonet er både krevende og streng ligger i bakhodet. Autoritære kvinner har alltid skremt Vega. Hun reduseres lett til et hjelpeløst barn hvis hun blir satt på plass. Sånn kan det bli når man vokser opp med en kjølig og kjærlighetsløs stemor.

Et dagpåfugløye kolliderer med frontruten, og sommerfuglen sitter som paralysert i noen sekunder før den slår med de vakkert mønstrede vingene og flyr av gårde igjen, en anelse fortumlet.

«Ikke gjør noe dumt, nå», ber Bosse fra høyttaleren i bilen.

Vega kvepper, hun hadde helt glemt samtalen deres.

«Jo», svarer hun trassig.

Før han rekker å si noe mer, trenger en skarp kvinnestemme gjennom i den andre enden, og Bosse legger på.

Gratulerer, så gøy for deg. Benytt sjansen nå, og lykke til.

Det kunne han også ha sagt. Men det gjorde han ikke.

Hvorfor bryr hun seg?

Drit i den grinebiteren.

Innerst inne vet Vega at han bare vil henne vel.

Taylor Swifts «Cruel Summer» erstatter stemmen til den tidligere politimannen Bosse Berg. Vega svelger den beske bismaken etter telefonsamtalen. Så parkerer hun på gårdsplassen ved siden av to andre biler og går ut. Hun retter på den rutete stallskjorta som er kneppet helt opp til kragebeinet.

Forsøker forgjeves å glatte ut skrukkene.

En høy, flott mann i trettiårsalderen kommer gående i brune ridestøvler, T-skjorte og joggesko. Det må være stallmesteren, Oscar Jensen, som trener og konkurrerer med hestene til Carita og har personalansvaret på gården. De har bare snakket sammen på telefon, men hun har sett ham i sosiale medier og vet at det snakkes om den kjekke treneren fra Svartby. I armene holder han en lurvete pelsball som ikke helt ser ut til å gjøre nytten som vakthund.

Vega myser mot solen som titter blygt frem mellom skyene.

«Så nydelig det er», sier hun.

Oscar tar henne i hånda og klemmer den hardt. «Ja, det er fantastisk. Velkommen til Svartby.»

De intense blå øynene og det anstrengte smilet gir flere spørsmål enn svar. Holdningen er så rak at Vega nesten oppfatter ham som distansert, som om han helst vil rygge, men blir stående likevel. Han er et halvt hode høyere enn henne. Sympatisk, men også reservert.

«Takk. Og hvem er dette, da?» spør hun og strekker frem hånda for å klappe den gyllenbrune hunden på den skitne pelsen, men stanser halvveis i bevegelsen da hun ser at den mangler et øye. Det er bare et svart hull der det skulle vært.

«Pixie», svarer han og bøyer nakken mot hunden så den mørke hårbunnen kommer til syne.

Jukseblond?

Vega tenker på barndomsdrømmen sin om å bli eliterytter. Men motet som krevdes var ikke der. Ikke hadde hun penger heller, så det ville uansett aldri blitt noe av. Hun trengte en ny drøm, og da var det lettest å bli skuespiller. Å gå inn i en rolle som var forventet av henne, har hun trent på i hele barndommen. Nå står hun her, på sitt livs audition, innstilt på å spenne buen og spille ut hele registeret sitt for å gjøre en god jobb.

Oscar drar den ene hånda gjennom det halvlange håret, og Vega blir overrasket over hvor veltrente armer han har til å være rytter. Muskuløs som en friidrettsutøver. Han utstråler pondus og en betryggende ro, akkurat som hun forventer av et kyndig hestemenneske. Men betyr det at han også er et godt menneske? Vega har tatt feil før. Så inn i helvete feil, særlig når det gjelder menn. Og det holdt på å koste henne livet.

Ikke la deg lure av et sympatisk ytre, sier hun til seg selv.

Aldri mer.

Tvert imot, vær mer mistenksom, for du aner ikke hva som skjuler seg under overflaten.

Vega forsøker å viske ut bildet av August.

Den karismatiske stallmesteren gransker henne, og hun smiler avvæpnende. Samtidig kretser én eneste tanke i hodet:

Jeg kommer til å svikte deg.


2

Oscar

Han lar blikket hvile på kvinnen foran seg. Vega ser yngre ut enn sine tjueåtte år. Kanskje han bare lar seg lure av de naturlige krøllene som rammer inn det søte ansiktet med de høye kinnbeina. Hun kommer forhåpentligvis til å fungere sammen med de andre, tross aldersforskjellen. Det kan neppe bli verre enn med Ellen. Bildene av den unge jenta spøker fremdeles, da hun sto som en levende død der på torpet, umulig å få kontakt med. Det iler kaldt nedover ryggraden.

Hvordan kunne det gå så galt? Igjen.

Det var flaks at Vega hadde mulighet til å komme hit på så kort varsel.

Pixie trykker poten mot hånda hans for å få oppmerksomhet.

«Oi, unnskyld», sier han og stryker henne over hodet. «Jeg har ikke glemt deg.»

«Er det din hund?» spør Vega.

«Nei, det er naboen, Malins», svarer han og peker instinktivt over den røde avlange stallbygningen, bort mot skogen der hun bor. «Men Pixie rømmer alltid hit. Det er her det skjer. Hun elsker Svartby. Vil du pakke ut av bilen først, eller se deg om?»

Vegas sparsomt sminkede øyne er vennlige og kontaktsøkende. Kanskje hun har bein i nesa likevel. Hele fremtoningen gir et positivt, nesten rampete inntrykk. Som om hun aldri har møtt noen særlig motgang i livet.

«Bagasjen kan vi ta senere, jeg ser meg gjerne rundt.»

Stemmen er full av forventning.

Det beroliger ham at hun har jobbet i en konkurransestall i Tyskland, for det er ikke nok å være en glad og energisk hestejente. Man må være snartenkt, besluttsom, kyndig og selvgående. Trygg og sikker i all håndtering. Ett sekunds nøling kan være forskjellen på liv og død. Hester er fluktdyr, og hva som helst kan skje når som helst, særlig blant unghestene.

Enten har man det i seg, eller ikke.

Døra til kontoret som ligger i tilslutning til ridehuset, går opp. Flemming Gyllenstjärna kommer ut, hva han nå hadde der inne å gjøre. Han har et eget kontor på herregården som han kaller jaktrommet. Sekstiåringen stopper opp, klør seg på den blanke månen og tenner en sigarett. Håper han ikke kommer hit, tenker Oscar, og ønsket går i oppfyllelse. Flemmings mobil ringer, og han setter kurs for herregården med uvanlig stø skritt til ham å være.

«Hvor lenge har du jobbet her?» spør Vega.

«Det blir sju år til høsten.»

Oscar husker nervøsiteten første gang han satte sin fot på Svartby. Han kunne nesten ikke tro at han skulle få jobbe hos selveste Carita Gyllenstjärna, som ikke slipper hvem som helst innpå seg. Men bak det harde skallet hennes skjuler det seg noe annet. Helvete, som han har måttet slite for å gjøre seg fortjent til godseierens tillit. Med datteren var det betydelig lettere.

«Oi, da må du trives», utbryter Vega.

Oscar ser utover engene. «Ja, det er vanskelig å la være.»

Han mer enn trives, dette er livet hans.

Svartby betyr alt for ham, og han ville heller dø enn å gi opp jobben. Han lever drømmelivet, er blitt som en i familien. Selv om bekymringene hoper seg opp, nekter han å la det påvirke tilværelsen. Tall og dritt ligger heldigvis på Flemmings bord. Han river seg i håret for å få virksomheten til å gå i pluss. Nå gjenstår bare en liten krans på hodet hans, og det finnes ikke en krone til overs til en hårtransplantasjon.

Økonomien påvirker selvsagt Oscar også, spesielt hvis de må skjære ned på arbeidsstyrken. Og selge gårdens beste hester. Han svelger. Problemet er at Flemming vil ta seg av forretningene, men aldri får dem til å gå i boks. Interessentene faller fra én etter én, som høstløv fra et tre. De trenger suksess i konkurranser og et godt salg, omgående. Oscar vet hvor fort det kan gå fra toppen til bunnen.

«Takk for at du kunne komme hit så fort, forresten.»

«Jeg var mellom to jobber.»

Vega stryker en hårlokk bort fra ansiktet.

Han kremter. «Av og til har man flaks.»

Et stykke unna står Malin og stirrer på dem. Pixie spreller i armene hans, hun har oppdaget matmoren sin. Som vanlig går Malin kledd som en hjemløs, i farens gamle skjorte og joggebukser med små hull og rifter overalt.

«Alt i orden, Malin?» roper han og setter ned Pixie.

Vega løfter hånda til en hilsen, men Malin har bare øye for sin lille, trofaste tjener som løper ivrig mot henne.

«Kom», sier han til Vega og demper stemmen. «Ikke ta det personlig, Malin er litt egen. Hun har ikke noe annet å gjøre enn å ta seg av hunden sin. Foreldrene var ute av bildet da hun var tenåring. Det er en sørgelig historie. Malin ble alene igjen på gården, som ligger gjemt inne i skogen.»

Vega viser ikke med en mine hva hun tenker. Han setter pris på at hun ikke kommenterer Malins overvekt og de skitne klærne. Ikke det tjafsete, fete håret heller. Noen kan ikke dy seg for å si noe nedlatende eller prøve å gjøre seg morsomme på hennes bekostning. Men ikke Vega. Hun virker selvsikker og trygg, og det er positivt.

Så lenge hun ikke blir som Ellen, som fort begynte å skape intriger og konflikter.

Jeg skal gjøre livet ditt til et helvete.

Han svelger anstrengt og skyver trusselen hennes fra seg.

Nå kan hun ikke gjøre noen skade lenger. Det er en grunn til at det med taushetsplikt er med i standardkontrakten for alle ansatte. Vega skal også signere en. Kanskje like greit å begynne der, tenker han, så de får det overstått før hun skal få treffe hestene.

Oscar går mot kontoret.

«Hvordan forsørger hun seg?» spør Vega.

«Hun eier en del av skogen og forpakter bort jord til oss, blant annet. Men nok om Malin, kanskje du vil vite hvordan dagene på gården ser ut?»

Han sammenfatter rutinene og hva de forventer at Vega skal gjøre, ut over det han allerede har fortalt i telefonen:

«Møkke, også i hestehagene. Sørge for at det er vann, ta deg av utslipp og innslipp, smøre utstyr, forberede fôr og ordne med alt annet som har med hestene å gjøre.»

«Skal jeg reparere ødelagte gjerder og harve også?» spør hun.

Han liker at hun ikke spør om ridningen med én gang, det de fleste pleier å være ivrige etter å få vite mer om. Alle vil ri, helst hele tiden, og ser ut til å tro at de har søkt jobb på en rideskole.

«Nei, sånt tar Kevin seg av, altmuligmannen vår», forklarer han og vinker til den unge gutten med beksvart hår og blå kjeledress, som passende nok kommer kjørende på en firehjuling i det samme.

Maisolen varmer skuldrene da de nærmer seg kontoret. Oscar går inn gjennom den høye døra ved ridehuset, løfter på dørmatta utenfor kontoret og tar frem nøkkelen. Kanskje ikke verdens beste gjemmested, men på Svartby stoler de på hverandre. Nå ja, kanskje ikke alle. Han lurer fortsatt på hva Flemming gjorde her inne i sted og misliker tanken på at han har rotet i Oscars papirer. En svak dunst av alkohol etterlot han seg også i rommet, konstaterer Oscar da han gløtter på døra.

«Slå deg ned», sier han til Vega og går rundt til den andre siden av skrivebordet i kirsebærfiner.

Da Vega tar imot kontrakten, faller en skygge over det ellers så ubekymrede ansiktet. Den tyske referansen på CV-en lovpriste henne på gebrokkent engelsk. Oscar hadde ikke hørt om den stallen før, men hadde ikke tid til å grave i detaljer. Alle har sine styrker og svakheter, og han trengte noen omgående etter Ellen. Han håper at Vega ikke skal begynne å påpeke ting, sånt de har ordnet på sin måte her siden begynnelsen, og som enkelte kan være kritiske til.

Han ønsker at hun skal fungere på gården.

Det er nok bra at hun er flere år eldre enn de andre i gruppen, siden intrigene tetner og konkurransen er som gift. Det har ikke avtatt selv om Ellen forsvant. Da Oscar ble forfremmet for fire år siden, visste han ikke at sjefsjobben også innebar å være terapeut for de ansatte.

«Det kan se ut som mange punkter, men med tanke på alle granskningene i media og hvor stor mistro som rår i hesteverdenen, er det ekstra viktig at ingenting overlates til tilfeldighetene», forklarer han, uten at Vega har stilt noe spørsmål. Det er ikke meningen å virke anstrengt, men han hører selv at stemmen nesten er sint og forsøker å legge an en litt mildere tone. «Den man minst aner, kan være en ulv i fåreklær.»

Vega

Veggene på kontoret kryper nærmere. Ulv i fåreklær. Vega tvinger frem en latter som setter seg fast i halsen. Dels over det gamle uttrykket, dels over betydningen av det. Oscars blikk skjærer i henne som barberblad, og hun leser videre om taushetsplikten i kontrakten for å slippe øyekontakt. Kanskje det er de virksomhetene med mest å skjule som også har flest punkter i arbeidsavtalene? Nå forstår Vega hvorfor hun ikke har klart å få tak i noen tidligere ansatte, til tross for flere forsøk. Det kan koste dem dyrt. Å avsløre detaljer om betingelsene på hestegården for utenforstående kan føre til bøter på hundre tusen kroner. Hvis dette oppholdet blir slik Vega har tenkt, kommer det bare til å føre til problemer for hennes del.

«Sånn», sier hun og signerer med uleselig håndskrift.

Hva ville Bosse ha sagt om at hun nettopp har skrevet under på regler hun har kommet hit for å bryte? Vega føler seg som en forræder. Det er ikke bare en følelse engang, hun er jo det.

Oscar setter inn avtalen i en svart perm. Da han snur seg for å sette den inn i hylla igjen, legger hun merke til bunken med fakturaer på skrivebordet. Det klør i fingrene. Hvordan skal hun klare å lure seg inn her i et ubevoktet øyeblikk?

Det problemet får vente til senere, hun kommer til å finne på noe.

En utfordring som trigger henne. Nå gjelder det å fortsette å være lydhør og på hogget. Ha øret mot bakken uten å virke overdrevent interessert.

Den første tiden som reporter slavet hun rundt i tabloidaviser. Årene med hundeliv ga henne erfaring og viste vei mot gravejournalistikken. Det hun ønsker å bruke tiden sin på, er å gjøre noe som betyr noe i samfunnet: avsløre urettferdighet. Hun ville ikke skrive raske, sensasjonslystne sladderartikler som utelukkende skal gi likerklikk. Sånt er hun ferdig med.

Svartby er hennes første ordentlige oppdrag på den nye jobben i Stockholm. Revelare, som betyr «avsløre» på latin, er et produksjonsselskap som spesialiserer seg på dokumentarer med spektakulære avsløringer.

Det har vært litt av en bekreftelse å bli håndplukket dit. Vega var så stolt, men fra faren kom det ikke engang en gratulasjon. Småsøsknene stjal vel all oppmerksomheten hans, som vanlig.

Nå hviler et stort ansvar på hennes skuldre, redaksjonen trenger noe nytt etter den siste gravesaken som de måtte avlyse i siste sekund. Truet, brakt til taushet. Det er alltid en mulig risiko ved gravejournalistikk, spesielt av kriminelle nettverk. Vega mener at sjefen hennes, Silden, valgte riktig da han stanset publiseringen.

Han ligger våken om natten og grubler over beslutningen.

Men han er i det minste i live.

Det anonyme tipset om en av Sveriges mest tradisjonsrike hestegårder gjorde Vega nysgjerrig. Ifølge tipseren stilles det urimelige krav til de ansatte, i tillegg til at det foregår tvilsom håndtering og vanrøkt av hestene. Fra den ene dagen til den andre kunne noen plutselig være borte. Svartby har også vært stilt for retten på grunn av useriøse hestehandler. Virksomheten går med tap.

Nå er det opp til Vega å finne grunnlag for anklagene. Hun må vise redaksjonen i Stockholm hva hun er god for. At det faktisk var riktig å dra hit undercover, selv om Silden ble skeptisk da tipseren plutselig sluttet å svare på mail.

Vega skal levere en reportasje som smeller skikkelig.

Og lure alle sammen på sin «nye arbeidsplass».

«Fint, da var det i orden», sier Oscar. «Alt ser greit ut.»

Stallmesteren tror at hun har kommet for å bli.

Han skulle bare visst.

Takket være den store utskiftningen i personalet ble Vega oppringt av Oscar etter at hun hadde søkt jobben, med spørsmål om hun kunne begynne omgående. Silden skaffet seg et tysk mobilnummer og påtok seg rollen som referanse.

Og nå sitter hun her.

Det eneste dumme med den raske ansettelsen var at Vega ikke rakk å forberede seg. Hun måtte forlate redaksjonen i all hast og dra til en bruktbutikk for rideantrekk i Bromma. Hun kunne ikke møte opp med nytt utstyr der prislappene fortsatt hang på klærne. Da ville de skjønt med én gang at hun ikke hadde vært i nærheten av en stall på flere år.

Oscar løfter mobilen. «Da trenger jeg bare et bilde.»

«Et bilde?»

«Til hjemmesiden og Instagram. Et-velkommen-Vega-vi-håper-at-du-vil-trives-innlegg», forklarer han.

Vega legger beina i kors og kremter. «Jeg kan dessverre ikke synes noe sted.»

«Nei vel?» Oscar senker telefonen.

Vega vet nøyaktig hva hun skal si, og det er til og med sant, selv om det ikke er hovedgrunnen til hemmelighetskremmeriet. Hun lener seg tilbake på stolen.

«Jeg har en eks som forfølger meg», forteller hun og svelger. «Ham skal vi ikke lokke hit.»

Oscar rynket pannen. «Så leit å høre.»

For et år siden var hun som en oppvridd klut, men nå har hun kommet ut på den andre siden. Og hun vil ikke at Oscar skal tvile på kapasiteten hennes.

«Jeg har lært meg å håndtere det og blitt sterkere enn noen gang», forsikrer Vega, men ordene setter seg fast i den tørre ganen.

«Det er for jævlig at det finnes så grenseløse menn der ute», sukker han.

«Ja, det er synd at de ikke er merket med en advarsel.»

Oscar slår ut med armene. «Det skytes for lite.»

Det iler kaldt nedover ryggen da den avvæpnende latteren hans aldri kommer. Selv om han sympatiserer med henne, blir Vega sittende igjen med en følelse av ubehag etter kommentaren.

«Skal vi ta en titt på ridehuset? De har trening der nå», foreslår han.

«Veldig gjerne.»

Oscar holder opp døra som en gentleman. Så låser han og legger nøkkelen tilbake under matta. Peker mot en trapp til høyre. Hun blir med ham opp til en innglasset overetasje med en sofagruppe. På den andre siden av ruten, litt nedenfor dem, rir en jente med kobberbrunt hår. Uten hjelm. Vega bøyer seg nærmere ruten og myser. Over hælene på støvlene sitter lange sporer med roterende skiver.

Vega noterer seg det bak øret. Det første hittil som skurrer, i det minste noe som stikker seg ut. Eller gjør det egentlig det? Folk rir med forskjellige sporer, og en del slurver fremdeles med sikkerheten i Sverige. Kanskje det sier mer om rytteren enn om reglene på gården.

«Hun heter Nelly», sier Oscar og peker på den unge kvinnen. «Henne bør du prøve å komme overens med.»

Vega lurer på om det var ment som en trussel eller et velment tips.

«Rir man ikke med hjelm her?»

Oscar trekker på skuldrene. «Jo, selvfølgelig. Kom, vi går ned.»

Vega svelger det åpenbare oppfølgingsspørsmålet. Hun må være forsiktig, ikke la den kritiske innstillingen ta over, unngå at han fatter mistanke. Det gjelder å gli inn, en av hennes sterke sider. Hun fester krøllene i en hestehale, fukten kleber i nakken. Fingertuppene streifer det brede arret over issen. Hun slår fra seg de fragmentariske minnene fra sykehuset. Hun klarte seg bare på hengende håret. Vega skjenker Bosse en takknemlig tanke, helten som i tillegg ble en venn. Et pussig forhold, med tanke på at det er trettifire år mellom dem, men han er så klok og varm, og hun setter ham høyt. Når han ikke er en stabukk.

Vega ser stjålent på den svarte knappen som er helt lik de andre skjorteknappene. Det er nesten umulig å se utenfra at det er et skjult kamera der. Eller? Herregud, som hun liker dette spillet. Spenningen ved å være undercover, jakten på sannheten.

Nelly sjenkler bestemt med sporene. Hesten blir stram som en fiolinstreng og viser det hvite i øynene. Så forsvinner ekvipasjen ut av Vegas synsfelt. Hun følger etter Oscar ned trappa og inn i det romslige ridehuset. De høye vinduene slipper inn lys fra alle himmelretninger. Veggene er prydet av innrammede plakater av Carita og hestene hennes fra diverse mesterskap. Både pent og storslagent. Vega betrakter fascinert fotografiene.

«Caritas ånd sitter i veggene på Svartby», sier Oscar. «Hun er profesjonell til fingerspissene, men vil ha det på sin måte. Og da må man være nøye og tydelig, både mot mennesker og dyr. Så lenge man respekterer og følger hennes regler, er det ingen problemer.»

«Ellers?» spør hun.

Men Oscar har allerede rettet oppmerksomheten mot ekvipasjen som galopperer på en volt.

Den rødbrune fuksen ser ut til å være ganske lumsk. Uberegnelig og nervøs.

«Det er en vi har alt opp selv, Gucci, en fem år gammel vallak.»

Etter at de kom inn i ridehuset, oppfører hesten seg annerledes. Gucci ser visst spøkelser overalt. Han kaster seg til side og styrter av gårde, kanskje på grunn av solrefleksene som danser over fibersanden. Men Nelly gjør ikke noe vesen av det, hun rir rolig videre.

«Nettopp, fortsett fremover», oppfordrer Oscar.

Men vallaken spenner seg enda mer, som om den er i ferd med å eksplodere. Gucci tripper nervøst på siden og rykker med hodet. På nivå med tribunen på kortsiden klatrer en katt opp på kanten. Da reiser Gucci seg på bakbeina. Øynene er ville, og ørene klemmes bakover.

Vega holder pusten da han begynner å løpe sidelengs. Steiler og skyter rygg. Han har bestemt seg for å bli kvitt rytteren. Det er nesten som om det er henne som skremmer ham mest. Kampen fortsetter langs den andre langsiden, men Nelly sitter som limt til salen. Vegas puls slår i takt med Guccis galopp.

«Sånn, ja!» roper Oscar. «Dette klarer du.»

Nelly gjenvinner med nød og neppe kontrollen ved å dra hardt i tøylene. Roen senker seg i ridehuset igjen, de kan puste ut. Nå skjønner Vega hvorfor de ikke var på utebanen i det fine været, en sikkerhetsrisiko i tilfelle hesten stikker av og hopper over gjerdet. Vega venter på en irettesettelse av Gucci, men den kommer ikke. Nelly er sikkert fullt klar over at Oscar står her med en ny ved sin side. Da velger hun kanskje å holde igjen. Eller så er det anonyme tipset om tvilsom håndtering av hestene oppdiktet.

Noen som vil hevne seg på gården.

«Han er ganske vill, men det kommer til å roe seg», sier Oscar ubekymret.

Da de går ut på gårdsplassen, svinger en grå hestebuss inn ved alleen og kjører mot dem.

«Her kommer stallens stjerne, Svartbys Diamant», sier Oscar stolt. «Også alt opp her. Følsom som faen, men one of a kind. Ham har vi ikke råd til å ha ute i hestehagene på dagtid, bare for noen korte stunder om gangen. Hvis han brekker beinet, er det over.»

En hest som knapt får være ute, er sørgelig, men er dyreplageriet alvorlig nok til en dokumentar? Nei, hun trenger en større avsløring enn som så.

En jente med langt, mørkblondt hår og en lugg som skjuler øyenbrynene, går ut fra førersetet. Vega kjenner igjen Tessan fra Svartbys hjemmeside. Etter henne kommer godseierens datter Rebecka. Like vakker som på bildet. Det blonde håret er festet stramt i nakken, og maskaraen har rent. Kroppen er tynn og blikket åndsfraværende. Stallens fremtidshåp har mye å leve opp til etter morens suksess. Rebecka går forbi Vega, rett mot hovedbygningen, uten å hilse.

